
NATO, STĂPÂNA LUMII

Noam Chomsky* 

 

 Se ridică multe întrebări cu privire la legitimitatea bombardamentelor asupra Iugoslaviei efectuate de NATO – de fapt, în principal, de către SUA. Două sunt categoriile de întrebări fundamentale: pe de-o parte, cele privind existenţa unor reguli acceptate şi aplicabile ale unei ordini mondiale şi, pe de altă parte, cele privind pertinenţa acestor reguli în cazul Kosovo.

Fundamentele dreptului internaţional şi ordinii internaţionale sunt reprezentate de Carta Naţiunilor Unite şi de rezoluţiile care decurg din aceasta, precum şi de hotărârile Curţii internaţionale de justiţie. Aceste texte interzic ameninţarea cu forţa sau utilizarea forţei, cu excepţia autorizării explicite în acest sens de către Consiliul de Securitate al O.N.U., după ce acesta a constatat eşecul mijloacelor paşnice sau până în momentul în care acesta decide interveţia, în caz de legitimă apărare, împotriva unui atac armat, concept juridic delimitat precis.

Există cel puţin o tensiune, chiar o contradicţie radicală între regulile ordinii mondiale prevăzute în Carta Naţiunilor Unite şi drepturile enunţate în Declaraţia universală a drepturilor omului, alt pilon al ordinii mondiale. Carta nu încuviinţează încălcarea, prin forţă, a suveranităţii statelor, în timp ce Declaraţia universală a drepturilor omului garantează drepturile indivizilor împotriva statelor agresoare. Problema «intervenţiei umanitare» rezultă din această tensiune. Acesta este dreptul de ingerinţă care este revendicat de NATO-Washington în Kosovo.

Această problemă este abordată într-un articol din New York Times din 27 martie 1999, intitulat «Juriştii justifică utilizarea forţei». Unul dintre aceştia, Ted Galen Carpenter, minimalizează argumentele administraţiei şi respinge pretinsul drept de intervenţie. Pentru Jack Goldsmith, specialist în drept internaţional la Facultatea de drept din Chicago, cei care critică bombardamentele NATO o fac pe baza «unui solid dosar juridic», «dar mulţi oameni cred că există o cutumă şi un obicei» pentru excepţia pe care o reprezintă o intervenţie umanitară. Acestea sunt, pe scurt, argumentele avansate pentru a justifica alegerea concluziei care dă titlul articolului.

Remarca lui Jack Goldsmith poate fi considerată justă, cel puţin dacă se acceptă că faptele justifică invocarea «cutumei» şi a «obiceiului». Totuşi, nu trebuie pierdut din vedere un truism: dreptul intervenţiei umanitare, dacă există, se bazează pe «buna credinţă» a celor care intervin şi care nu poate fi apreciată după dimensiunile discursurilor lor, ci pe baza acţiunilor lor trecute, în special pe respectarea de către aceştia a principiilor dreptului internaţional şi a hotărârilor Curţii internaţionale de justiţie.

Ca exemplu, ar putea fi amintite propunerile de intervenţie ale Iranului în Bosnia pentru a împiedica masacrele musulmanilor, în momentul în care Occidentul rămânea pasiv. Acestea au fost considerate ridicole şi, de fapt, ignorate. Pe lângă subordonarea faţă de puterea dominantă, motivul era că nimeni nu putea garanta «buna credinţă» a regimului de la Teheran. Dar, pentru o persoană raţională, se pune o întrebare simplă: fostele acte de intervenţie iraniene sunt mai rele decât cele ale SUA? Şi se poate crede în «buna credinţă» a singurei ţări care şi-a exercitat dreptul de veto cu privire la o rezoluţie a Consiliului de Securitate care făcea apel la respectarea dreptului internaţional?

 

 

Umanitarism cu geometrie variabilă

Se poate pune întrebarea în ce măsură aceste diverse consideraţii se aplică în cazul Kosovo. Deja anul trecut, acest teritoriu a cunoscut o catastrofă umanitară imputabilă, în esenţă, forţelor militare iugoslave. Majoritatea victimelor au fost kosovari de origine albaneză: două mii de morţi şi sute de mii de refugiaţi, potrivit estimărilor făcute. În asemenea cazuri, ţările terţe pot alege între trei atitudini şi anume: să încerce să agraveze catastrofa (soluţia 1); să nu facă nimic (soluţia 2); să încerce să limiteze catastrofa (soluţia 3). Această posibilitate de a alege poate fi ilustrată cu alte situaţii anterioare.

În Columbia, potrivit estimărilor oficiale, numărul anual al asasinatelor politice comise de forţele guvernamentale şi de aliaţii lor paramilitari este aproape echivalent cu cel din Kosovo, iar totalul refugiaţilor care pleacă din cauza atrocităţilor depăşeşte, cu mult, un milion. Columbia este ţara din emisfera occidentală care a primit din partea SUA cele mai multe arme şi cei mai mulţi consilieri militari în anii ’90. Această asistenţă este în creştere, pretextul fiind «lupta împotriva drogurilor», în care, practic, nu crede nici un observator serios. Administraţia Clinton nu încetează cu elogiile la adresa preşedintelui Trujillo Cesar Gaviria, cu toate că, potrivit organizaţiilor care luptă pentru drepturile omului, mandatul acestuia din 1990 până în 1994 s-a caracterizat printr-un «nivel de violenţă nemaipomenit», depăşindu-l chiar pe cel al predecesorilor săi. În cazul Columbiei, SUA au optat pentru soluţia 1: agravarea atrocităţilor.

În cazul Turciei, dacă s-ar lua în considerare numai estimările cele mai moderate, represiunea împotriva kurzilor face parte din aceeaşi categorie ca şi cea din Kosovo. Aceasta a atins apogeul la începutul anilor ’90. Un indiciu îl reprezintă exodul a peste un milion de kurzi din zonele rurale către capitala lor oficioasă, Diyarbakir, între 1990 şi 1994, pentru a scăpa de represaliile armatei turce. Potrivit mărturiei ziaristului Jonathan Randal, 1994 a reprezentat «anul celei mai cumplite represiuni din provinciile kurde» şi, totodată, anul în care Ankara a devenit «principalul importator de material militar american ...». Când grupurile care luptau pentru aprobarea drepturilor omului au făcut cunoscut că Turcia utiliza avioane americane pentru a bombarda satele, administraţia Clinton a găsit mijlocul de a ocoli legile privind încetarea livrării de arme, cum mai procedase, de altfel, în Indonezia şi în alte locuri din lume. Situaţia din Turcia reprezintă, deci, un alt exemplu în care a fost aleasă de către Washington soluţia 1 – agravarea atrocităţilor.

Trebuie menţionat că atât Columbia cât şi Turcia îşi justifică atrocităţile – susţinute de SUA – prin necesitatea de a-şi apăra propriile ţări de ameninţarea gherilelor teroriste; exact argumentul guvernului lui Slobodan Miloşevici.

Un al treilea exemplu îl reprezintă Laosul care a suferit, indiscutabil, cel mai mare şi crud bombardament împotriva unor ţinte civile din toată istoria. Perioada cea mai grea a început început în 1968, în momentul în care, sub presiunea opiniei publice şi a mediilor de afaceri, Washingtonul a fost obligat să înceapă negocieri pentru încetarea bombardamentelor din Vietnamul de Nord, Henry Kissinger şi Richard Nixon decizând atunci să deplaseze bombardamentele către Laos şi Cambodgia. În Laos, SUA au ales soluţia 2: să nu facă nimic. În atitudinea lor, au fost urmate de marile mijloace de comunicare în masă şi de comentatori, care au respectat legea tăcerii. De aceea, războiul din Laos a fost calificat drept război secret, de fapt, cunoscut de toţi, dar ocultat în mod deliberat, ca şi cel din Cambodgia. Lecţiile pe care le oferă acest scandalos episod al istoriei contemporane sunt atât de evidente încât orice comentariu ar fi de prisos.

Ar putea fi citate multe alte exemple ale soluţiilor 1 şi 2, precum şi ale atrocităţilor încă şi mai grave reprezentate de masacrul masiv al civililor irakieni, victime ale unui război biologic odios. «A fost o alegere foarte dificilă», a răspuns secretarul de stat, Madeleine Albright, în 1996, când, în timpul unei transmisii naţionale de televiziune a fost întrebată cu referire la reacţia ei privind uciderea, datorită embargoului, a unei jumătăţi de milion de copii irakieni în cinci ani, precizând: «credem că merită să plăteşti acest preţ».

Toate aceste lucruri trebuie amintite atunci când se argumentează că «busola morală»a administraţiei Clinton funcţionează în sfârşit corect, cum este cazul Kosovo.

Cum era de aşteptat, ameninţarea bombardamentelor NATO a antrenat o rapidă escaladare a masacrelor comise de armata şi miliţiile paramilitare sârbe, iar retragerea observatorilor OSCE a avut aceeaşi consecinţă. Comandantul suprem al forţelor NATO, generalul Wesley Clark, a declarat că era «absolut previzibil» ca teroarea şi violenţele sârbe să se intensifice după bombardamente, ceea ce s-a şi întâmplat. Astfel, Kosovo oferă o nouă ilustrare a soluţiei 1: strădania, în cunoştinţă de cauză, de a mări violenţa.

În ce priveşte soluţia 3 – încercarea de a limita violenţa – exemplul cel mai convingător îl reprezintă invadarea Cambodgiei de către vietnamezi, în decembrie 1978, care a pus capăt atrocităţilor lui Pol Pot ajunse, atunci, la apogeu. Vietnamezii au invocat dreptul de legitimă apărare împotriva atacurilor armate, unul din rarele cazuri de după adoptarea Cartei Naţiunilor Unite în care acest argument putea să pară plauzibil: regimul kmerilor roşii lansa, într-adevăr, atacuri criminale împotriva Vietnamului în zonele de frontieră. Reacţia SUA a fost extrem de instructivă: presa condamna scandaloasa încălcare a dreptului internaţional de către «prusienii» din Asia. De altfel, ei au fost dur pedepsiţi pentru crima de a pune capăt masacrelor lui Pol Pot, mai întâi printr-o invazie chineză sprijinită de Washington care, ulterior, le-a impus şi sancţiuni extrem de severe. SUA au recunoscut guvernul din exil ca fiind singurul guvern legitim al Cambodgiei, datorită «continuităţii» sale cu regimul lui Pol Pot, după cum a explicat Departamentul de Stat. Fără a se ascunde prea mult, SUA au sprijinit atacurile continue ale kmerilor roşii împotriva Cambodgiei. Toate acestea spun multe despre «cutuma» şi «obiceiul» subînţelese de «apariţia normelor legale de intervenţie în scop umanitar».

Indiferent care ar fi eforturile ideologice pentru a demonstra că cercurile sunt pătrate, nu există nici o îndoială că bombardamentul NATO subminează şi mai mult ceea ce rămâne din structura fragilă a dreptului internaţional. De altfel, SUA nu s-au ascuns prea mult cu ocazia discuţiilor care au condus la hotărârea NATO. Exceptând Marea Britanie – actor tot atât de independent, în prezent, faţă de SUA, cum era, înainte de Mihail Gorbaciov, Ucraina faţă de Uniunea Sovietică –, ţările Alianţei Nord Atlantice s-au arătat sceptice în ce priveşte politica americană.

La început, Franţa a solicitat o rezoluţie a Consiliului de Securitate al ONU care să autorizeze desfăşurarea de forţe NATO de menţinere a păcii. Washingtonul a refuzat sec, rămânând ferm pe poziţia potrivit căreia «NATO trebuie să poată acţiona independent de Naţiunile Unite», conform explicaţiilor funcţionarilor Departamentului de Stat. SUA au refuzat apariţia termenului «autorizează» în rezoluţia finală a NATO, nedorind absolut deloc să îngăduie nici cea mai mică autoritate Cartei Naţiunilor Unite şi dreptului internaţional; au acceptat numai termenul «aprobă».

În acelaşi fel, reluarea bombardamentelor din Irak constituie o dovadă a dispreţului Washingtonului faţă de O.N.U., altă mărturie în acest sens fiind şi distrugerea, cu câteva luni mai devreme, a jumătăţii potenţialului farmaceutic al Sudanului. S-ar putea argumenta vorbind de dărâmarea suplimentară a regulilor ordinii mondiale că nu are acum mai mult sens decât la sfârşitul anilor ’30. Dispreţul pe care li-l arată principala putere a planetei este atât de mare, încât nu rămâne nimic de discutat.

Această atitudine nu este nouă: ea a început să se manifeste încă din timpul preşedintelui Kennedy. Noutatea principală a anilor Reagan-Clinton este că acest dispreţ se exprimă acum fără nici un ocoliş. Cele mai înalte autorităţi explică cu o claritate brutală faptul că O.N.U., Curtea internaţională de justiţie şi celelalte organizaţii internaţionale au devenit fără obiect, pentru că ele nu se mai supun ordinelor Washingtonului, cum era cazul imediat după război. 

O atitudine care-i preocupă chiar şi pe analiştii consideraţi, în general, ca «şoimi». Astfel, în ultimul fascicol al Foreign Affairs, în articolul «The Lonely Superpower», Samuel Huntington explică faptul că Washingtonul se joacă cu focul: pentru o mare parte a lumii, probabil pentru cea mai mare parte, SUA apar ca «principala ameninţare exterioară» la adresa societăţilor. O teorie realistă a relaţiilor internaţionale dă de gândit că ar putea să se constituie coaliţii pentru a contrabalansa această putere arogantă, afirmă Huntington.

Dar, în aceste circumstanţe, ce se întâmplă cu întrebarea: ce-i de făcut cu Kosovo? Ea rămâne fără răspuns. SUA au ales o cale care, cum au recunoscut-o în mod explicit, sporeşte atrocităţile şi violenţa. O cale care dă o lovitură în plus unui sistem internaţional care, cel puţin, oferă celor slabi o protecţie limitată. Argumentul cel mai frecvent este că trebuie făcut ceva: nu se poate rămâne cu braţele încrucişate în timp ce atrocităţile continuă. Există, întotdeauna, o soluţie. Este, întotdeauna, posibil de urmat principiul lui Hippocrate: «În primul rând, să nu pricinuieşti rău». Dacă nu se poate adera la acest principiu elementar, mai bine să nu se facă nimic. Există, întotdeauna, căi de explorat. Diplomaţia şi negocierile nu se epuizează niciodată.

Principiile recunoscute ale dreptului internaţional şi ale ordinii mondiale, obligaţiile solemne din cadrul tratatelor, hotărârile Curţii internaţionale de justiţie, sfaturile calificate ale comentatorilor cei mai respectaţi nu reglează, în mod automat, problemele. Fiecare caz trebuie să facă obiectul unei examinări speciale. Se impune să fie făcută demonstraţia necesităţii recurgerii la ameninţarea cu forţa sau la utilizarea forţei, prin încălcarea principiilor ordinii internaţionale. Consecinţele unor asemenea încălcări trebuie să fie evaluate cu prudenţă; iar pentru cei care vor să fie consideraţi ca având un minim de seriozitate, motivaţiile acestor acţiuni trebuie să facă obiectul unei examinări atente şi nu să se reducă la adularea conducătorilor şi a «busolei morale» a acestora. 

 

DREPTUL ÎN SCOPUL 

CONTROLULUI FORŢEI

Monique Chemillier-Gendreau* 

 

 

Toate evenimentele dramatice al căror teatru este ex-Iugoslavia pun problema necesităţii legitimării juridice a diferitelor poziţii. Dreptul internaţional este invocat de toate părţile implicate. Complicităţile, deschise sau mascate, întreţinute cu una sau alta dintre tabere conduc la afirmaţii contradictorii privind dreptul internaţional: fie că nu este autorizată nici o intervenţie în cadrul unui stat suveran, iar orice problemă naţională, indiferent cât de dramatică ar fi, trebuie reglată în spaţiul politic al statului respectiv, fie că intervenţia este perfect fundamentată pe motiv de considerente umanitare şi dispune de o bază legală disimulată într-o întorsătură sau alta a rezoluţiilor Consiliului de Securitate al ONU.

Solicitările de complezenţă nu constituie un mijloc de a ieşi din mocirla creată de bombardamentele Alianţei Nord-Atlantice, nici de a salva construcţia şubredă a dreptului internaţional. De la încheierea războiului rece, acesta a cunoscut o serie de slăbiciuni – poate chiar mortale – care fac ca riscul de viaţă al actualei mondializări să fie măsurat fără fragilul instrument de ordin social care este dreptul.

O.N.U. are drept competenţă globală menţinerea păcii în lume. Acestei organizaţii îi revine responsabilitatea de a califica anumite situaţii, de a spune, deci, dacă pacea este ameninţată sau înfrântă. În acest sens, Consiliul de Securitate deţine competenţa principală, dar nu exclusivă: Adunarea Generală – care, spre deosebire de Consiliul de 

Securitate, cuprinde toate statele membre ale ONU pe o bază de egalitate, fiecare dispunând de un vot iar textele fiind adoptate cu majoritate de voturi – este abilitată să-şi aducă contribuţia (articolele 10 şi 11 ale Cartei O.N.U.). Pacea căutată este o pace între naţiuni, ameninţată de diferendele de natură internaţională. Scopul O.N.U. fiind şi acela de a garanta drepturile omului şi de a realiza dreptul popoarelor de a dispune de ele însele, există, în caz de nerealizare a acestor drepturi, o zonă de nedeterminare între chestiunile interne şi cele internaţionale.

Tulburările contemporane pot atinge, ca în cazul Kosovo, un grad foarte înalt al violenţelor, fără a depăşi în mod clar frontierele unei ţări. Statul rămânând, în continuare, unitatea de bază a societăţii internaţionale, guvernul se poate adăposti în spatele principiului neingerinţei în problemele interne.

Această dificultate trebuie să fie reglată de la caz la caz. Anterior, Adunarea Generală a O.N.U. scosese problemele coloniale din câmpul competenţei naţionale. Consiliul de Securitate, competent în mod curent de a decide dacă un diferend are sau nu are caracter internaţional, poate utiliza pentru reglementarea acestuia mijloace paşnice (capitolul VI al Cartei) sau coercitive (capitolul VII). Utilizând capitolul VII în problema Kosovo, Consiliul de Securitate a înlăturat argumentul suveranităţii sârbe.

Bazat, iniţial, pe invocarea menţinerii păcii în problema Kosovo, Consiliul de Securitate s-a angajat, ulterior, prin acţiunea sau mai degrabă, prin inacţiunea sa, pe o cale dezastruoasă. Faptul nu reprezintă decât o etapă pe lungul drum descendent care duce la discreditarea acestui organ şi, odată cu el, a întregii Organizaţii a Naţiunilor Unite. Încălcarea prevederilor Cartei O.N.U. a fost flagrantă cu ocazia războiului din Golf: după ce a autorizat acţiunile armate împotriva Irakului, Consiliul a lăsat în grija statelor membre care voiau să se ocupe de problemă desfăşurarea militară a acestora, şi deci, politică, fără a ţine seama de articolele 43-48 ale Cartei1. 

Cu ocazia crizei bosniace, începând din 1994, Consiliul de Securitate a început să colaboreze cu NATO, dar fără nici cea mai mică argumentaţie convingătoare.

Conform prevederilor Cartei O.N.U., Consiliul de Securitate trebuie să aibă la dispoziţie forţe militare; acestea nu i-au fost niciodată furnizate. De altfel, în Capitolul VIII2 se precizează că «diferendele de ordin local» pot fi reglementate de către organisme «regionale». Aceste expresii desemnează crize sau răspunsuri circumscrise din punct de vedere geografic. Delegarea utilizării forţei armate către NATO – cum s-a făcut în Bosnia şi cum presupun cei care, în cazul Kosovo, interpretează astfel tăcerea rezoluţiilor – constituie o deturnare de procedură3. NATO nu este o organizaţie «regională»; ea prefigurează îndeplinirea proiectului american: o lume «aliată», adică dominată de SUA, în emisfera nordică şi alcătuită din «entităţi haotice neguvernabile»4 în rest. De aceea, anumite guverne ezită să intre complet în acest proiect. Dar ele plătesc astfel – şi vor plăti şi mai mult în viitor, dacă nu-şi vor modifica poziţia – incapacitatea lor de a utiliza căile dreptului şi ale democraţiei la scară internaţională.

Drumurile care rămân deschise sunt foarte înguste. O.N.U. este unica instanţă legitimă care să reglementeze o problemă de asemenea amploare. Procedurile sunt, în mod necesar, alternative:

- fie Consiliul de Securitate se află în stare de funcţionare fără veto şi împarte în mod autentic responsabilităţile între membrii săi permanenţi şi cei nepermanenţi; atunci trebuie să respecte integral capitolul VII al Cartei O.N.U., fără să neglijeze nici o prevedere, ceea ce conduce la a stabili 

el-însuşi planuri pentru utilizarea forţelor armate împreună cu Comitetul de stat-major (conform art. 46);


- fie Consiliul de Securitate este paralizat de un veto al unuia din cei cinci membri permanenţi (SUA, Rusia, China, Marea Britanie, Franţa); în acest caz, trebuie amintit că în alte circumstanţe (în cu totul alt raport de forţe), o redistribuire a competenţelor între organe a operat pentru a duce la bun sfârşit intervenţia din Coreea1. Pentru îndeplinirea obiectivelor O.N.U., competenţele Consiliului de Securitate fuseseră transferate Adunării Generale, mai uşor de manevrat atunci de către SUA decât este astăzi. Ulterior, această procedură a fost utilizată de mai multe ori. Adunarea Generală este organul cel mai reprezentativ al popoarelor. Pe lângă faptul că s-ar baza pe precedente mult timp comentate şi acceptate, transferul de competenţe dinspre Consiliul de Securitate către Adunarea Generală în scopul replasării operaţiunilor din Iugoslavia într-un cadru juridic acceptabil ar reprezenta pentru statele mici şi mijlocii ocazia de a reintra în joc şi de a-şi părăsi poziţia actuală de actori-fantomă.


Mijloacele prevăzute de Carta O.N.U. includ diplomaţia şi forţa. Pe plan diplomatic, necesara conferinţă a statelor regiunii afectate de criză trebuie să se întrunească sub egida Adunării Generale; ar fi garantată, astfel, aplicarea tuturor prevederilor Cartei O.N.U. şi ale Declaraţiei universale a drepturilor omului: protecţia populaţiilor şi a dreptului lor de reîntoarecere, dreptul popoarelor de a dispune de ele-însele, menţinerea păcii fără recurgere la formele de «administrare temporară» care trimit cu gândul la neocolonialism. În caz de veto al Consiliului de Securitate, tot Adunarea Generală este abilitată să decidă asupra continuării unei acţiuni militare.

Pentru Adunarea Generală, absenţa forţelor armate prevăzute de art. 43 al Cartei O.N.U. va reprezenta un impediment. Acestea vor trebui constituite fără întârziere, altfel nu se va mai putea vorbi de O.N.U. Pentru moment, articularea prevăzută între responsabilităţile O.N.U. şi intervenţiile regionale oferă o ieşire din criză, cu condiţia de a nu machia în organism regional o alianţă militară transatlantică cu planuri mondiale. 

Ar reprezenta un punct de onoare pentru Uniunea Europeană faptul de a sesiza Adunarea Generală O.N.U. asupra problemei şi, concomitent, de a pune la dispoziţia Naţiunilor Unite forţele organizate care să facă să apară Europa apărării, dar şi Europa politică atât de aşteptată.

 

DEZASTRUL

Ignacio Ramonet

 

Războiul din Balcani a fost început într-o stare de nepregătire aproape completă.

Care erau, la începuturile crizei, scopurile urmărite? În esenţă, două: restabilirea unei autonomii substanţiale pentru Kosovo şi respectarea, de către Belgrad, a libertăţilor (politice, culturale, religioase, lingvistice, etc.) kosovarilor. Conferinţa de la Rambouillet a urmărit atingerea, pe cale paşnică, a acestor două obiective. Sârbii şi kosovarii ajunseseră, de altfel, la un acord privind aceste două obiective, regimul lui Slobodan Miloşevici acceptând, explicit, recunoaşterea unei largi autonomii pentru Kosovo. După organizarea unor alegeri libere, provincia ar fi dispus de autoguvernare, de o Adunare, de un preşedinte, de justiţie şi de forţe de poliţie specifice.

De ce a eşuat conferinţa de la Rambouillet din moment ce cele două părţi aflate în conflict ajunseseră la un acord asupra a ceea ce era esenţial? Dintr-un singur motiv: încăpăţânarea puterilor occidentale şi, în special, a SUA de a impune prezenţa pe teritoriul Kosovo a forţelor NATO pentru a veghea la aplicarea corectă a acordurilor. Prezenţă la care se ştia foarte bine că Belgradul se va opune. Şi acest refuz, mai mult decât previzibil, a fost considerat ca un casus belli. Nu s-a încercat propunerea altor forţe de interpunere europene sau, de exemplu, a «căştilor albastre» ale Naţiunilor Unite. Nu: sau NATO sau războiul. Şi a început războiul.

Politica guvernului Serbiei faţă de majoritatea albanofonă din Kosovo era cu adevărat scandaloasă. Albanezii din Kosovo (singura naţionalitate din ex-Iugloslavia care nu este nici slavă, nici creştină) protestaseră deja violent, în special în 1981, împotriva statutului lor, pe care-l considerau ca reprezentând o discriminare. Desfiinţarea acestuia, în 1989, a constituit o provocare; ea implica, între altele, dizolvarea parlamentului kosovar, interzicerea învăţământului în limba albaneză, concedierea a peste cincizeci de mii de albanofoni din administraţiile publice şi din întreprinderile de stat şi instaurarea unei veritabile legi marţiale care conferea, în fapt, toate competenţele forţelor de represiune de la Belgrad. Şi, în cursul ultimilor zece ani, acestea au multiplicat, efectiv, brutalităţile faţă de albanezi, pentru a-i determina să emigreze. Inevitabil, toate acestea împingeau către revoltă. 

Pasivă la partizanii lui Ibrahim Rugova, rezistenţa a devenit din ce în ce mai violentă la militanţii UCK – Armata de Eliberare din Kosovo – care au comis, în ultimii ani, atentate criminale împotriva forţelor de ordine ale minorităţii sârbe. Prezentate de mass-media, aceste acţiuni au permis propagandei regimului de la Belgrad să facă să vibreze fibra naţionalismului sârb şi să aţâţe rasismul anti-albanez. 

După cum se poate vedea, situaţia era veche şi alambicată, ca toate problemele geopolitice din Balcani. Căutarea unui compromis nu putea fi decât lungă şi anevoioasă. În consecinţă, conferinţa de la Rambouillet ar fi trebuit să se prelungească încă câteva săptămâni, cu atât mai mult cu cât, în Kosovo, prezenţa a numeroşi observatori OSCE limita, în parte, violenţele împotriva kosovarilor.

Lecţia oferită de istorie arată că în această regiune explozivă orice modificare politică intempestivă provoacă consecinţe în cascadă, cum s-a putut constata, în mod tragic, în 1989, când Slobodan Miloşevici a desfiinţat, unilateral, autonomia din Kosovo şi din Voivodina sau atunci când Germania şi Vaticanul au recunoscut, prea precipitat, în 1991, independenţa Sloveniei şi a Croaţiei. De la începutul ofensivei NATO, acest lucru s-a verificat încă o dată. 

Destinate, în principal, distrugerii maşinii de represiune a regimului Miloşevici, bombardamentele au antrenat represalii previzibile ale autorităţilor de la Belgrad împotriva albanezilor din Kosovo. Miopia liderilor NATO, prin iniţiativa lor, i-a plasat pe kosovari într-o situaţie de pericol asemănătoare cu cea pe care au cunoscut-o armenii din Turcia cu ocazia ofensivei ruse din 1915; consideraţi de puterea centrală turcă ca o «potenţială coloană a cincea», armenii au fost, după cum se ştie, victimele unui genocid.

NATO, care nu încetează în a-l prezenta pe Miloşevici ca pe un «dictator sângeros», ignoră, oare, că existau planuri care să prevadă o epurare etnică de mare anvergură şi că aliaţii ultranaţionalişti ai lui Miloşevici ardeau de nerăbdare să treacă la acţiune? Ca o circumstanţă atenuantă pentru Alianţă, trebuie recunoscut că era dificil de imaginat o ripostă atât de criminală a autorităţilor de la Belgrad împotriva populaţiei albaneze din Kosovo.

Dar aceste bombardamente fac şi alte victime, neprevăzute. Decise fără autorizarea explicită a Consiliului de Securitate, ele agravează marginalizarea Naţiunilor Unite. Decise, în majoritatea ţărilor, de către guverne, fără votul reprezentării naţionale, ele discreditează parlamentele. În plus, pe teren, nolens volens, aceste bombardamente lovesc populaţia civilă sârbă (şi uneori kosovară), victimă a erorilor militare care provoacă numeroase morţi, în timp ce distrugerea uzinelor şi infrastructurilor creează zeci de mii de şomeri şi fac tot mai infernală viaţa cotidiană. 

Contrar a ceea ce pare că se aştepta, aceste bombardamente nu produc o întoarcere a populaţiei împotriva lui Slobodan Miloşevici. Dimpotrivă, s-a întărit un fel de unitate naţională datorită sentimentului pe care cetăţenii îl au de a fi victime ale unei pedepse colective. În această atmosferă de exaltare care proclamă «patria în pericol», bombardamentele i-au constrâns pe opozanţii democraţi sârbi, ostili regimului, să reacţioneze ca patrioţi şi să pună surdină criticilor lor la adresa lui Miloşevici.

Pe scena diplomatică, aceste bombardamente umilesc Rusia, care este, de mai bine de două secole, un actor mereu prezent în geopolitica acestei regiuni şi a cărei îndepărtare poate crea, pe termen lung, un focar de instabilitate mai periculos la scară mondială decât cel din Balcani.

Bilanţul acestui război al NATO este, pentru moment, funest. Fără a mai pune la socoteală faptul că dezastrul riscă să se întindă, mai ales în eventualitatea unei blocade maritime a Iugoslaviei (şi aceasta hotărâtă de NATO, fără autorizare din partea Naţiunilor Unite), care ar favoriza incidentele cu celelalte puteri, în special cu Rusia. Se poate observa deja cum instabilitatea câştigă, treptat, teren în Muntenegru, Macedonia şi Albania; fără îndoială, ea se va întinde către Bosnia şi, poate, Croaţia. Ea ar putea atinge în cele din urmă şi Ungaria, Bulgaria, România, Grecia, Moldova şi Turcia. Se poate spune că toate aceste ţări se află în prima linie a frontului, iar autorităţile lor, ca şi opiniile lor publice (aproximativ 150 milioane de persoane!) urmăresc evenimentele cu sentimente amestecate de teamă şi exaltare.

În faţa unui asemenea dezastru, este de pus întrebarea de ce era nevoie de o urgenţă atât de mare în declanşarea acestui război. Din raţiuni «morale», afirmă NATO; din raţiuni «umanitare» clamează alţii. Două argumente respectabile şi legitime dar care nu sunt pe deplin convingătoare. Căci există tot atâtea raţiuni «morale» şi «umanitare» pentru a interveni astăzi în Kurdistan, de exemplu, unde autorităţile de la Ankara duc, începând din 1984, un război aşarnat împotriva populaţiei kurde căreia îi refuză un statut de autonomie; războiul continuă acolo şi s-a soldat până acum cu aproape 29.000 de morţi şi peste 1 milion de refugiaţi. 

Ar exista raţiuni «morale» şi «umanitare» şi pentru a repara nedreptăţile făcute ciprioţilor greci, 160.000 dintre aceştia fiind victime ale unei nemiloase «curăţenii etnice», în 1974. Armata turcă invadatoare care i-a alungat atunci din nordul Ciprului, în condiţii abominabile, ocupă încă în mod ilegal această parte a insulei, unde a favorizat instalarea a peste 60.000 colonişti veniţi din Turcia.

De asemenea, ar exista raţiuni «morale» şi «umanitare» pentru a interveni în favoarea a sute de mii de palestinieni reprimaţi, expropriaţi şi expulzaţi de către autorităţile israeliene. Acestea continuă şi astăzi să cureţe Ierusalimul de Est de populaţia palestiniană, în timp ce încurajează, în ciuda acordurilor internaţionale şi ale rezoluţiilor Naţiunilor Unite, colonizarea evreiască a Cisiordaniei. Situaţia acestor comunităţi – kurzi, ciprioţi, greci, palestinieni – este mai puţin revoltătoare, cauza lor este mai puţin justă decât cea a kosovarilor? De ce Occidentul încurajează negocieri în anumite părţi şi bombardează în altele? 

Din raţiuni politice şi nu morale. Pentru că Turcia şi Israel sunt două state democratice, cu economie liberă, vechi aliate militare ale Occidentului şi distanţate, din punct de vedere geografic, de centrul Uniunii Europene. În timp ce Serbia, pe lângă ultranaţionalismul ei criminal, refuză să adopte modelul neoliberal cerut de mondializare. Ea constituie, deopotrivă, o ţintă ideală pentru NATO şi un foarte rău exemplu pentru unii dintre vecinii săi din Europa de Est, copleşiţi şi ei de criza economică şi politică. Aceasta este, în fond, raţiunea adevărată a intransigenţei NATO, atunci când stabileşte, sub ochii noştri, o nouă ordine mondială.

Această alianţă militară aflată, începând din 1991, într-o profundă criză de identitate, şi-a găsit astfel, chiar înainte de adoptarea ei oficială la 26 aprilie a.c. la Washington, o nouă misiune strategică care o legitimează: lărgirea şi întărirea comunităţii naţiunilor democratice; este de la sine înţeles că lărgirea democraţiei presupune, ca şi condiţie indispensabilă, adoptarea modelului occidental şi supunerea la hegemonia SUA.

